**Príprava a zadanie na seminár z predmetu Obchodné právo III., LS**

*Príprava študenta na seminár spočíva v naštudovaní prednášky a príslušnej časti zákona a odporúčanej literatúry k téme, ktorá má byť precvičená daný týždeň podľa uverejnených Syláb k predmetu. Okrem iného sa žiada, aby bol študent náležite pripravený odpovedať aj na nasledovné otázky, príp. sa oboznámil s argumentáciou najvyššieho súdu v rozhodnutiach, ktoré má za úlohu naštudovať.*

**Téma: Zodpovednosť za omeškanie: Omeškanie dlžníka a omeškanie veriteľa**

1. Z hľadiska právnych následkov, aký je rozdiel medzi omeškaním dlžníka (§ 365 ObZ) a následnou nemožnosťou plnenia (§ 352 a nasl. ObZ)?
2. Spoločnosť Alfa s.r.o. ako kupujúci a spoločnosť Beta s.r.o. ako predávajúci sa dohodli na predaji súčiastok do motorových vozidiel. Lehotu na dodanie tovaru určili na marec 2018. Prepravu tovaru mal zabezpečiť predávajúci. Miesto plnenia bol sklad kupujúceho. Podľa zmluvy mal kupujúci zabezpečiť vyloženie tovaru z motorového vozidla svojou technikou a personálom. Zmluvné strany si dohodli za nesplnenie povinností zmluvnú pokutu 1000,- EUR na strane kupujúceho a 1000,- EUR na strane predávajúceho za nedodanie tovaru v dohodnutej lehote.

Predávajúci doviezol tovar 24.3.2018. Kupujúci nezabezpečil techniku a personál na vyloženie tovaru, takže tovar sa nevyložil a bol dodaný pri ďalšej dodávke tovaru dňa 1.4.2018. Kupujúci vyúčtoval zmluvnú pokutu 1000,- EUR za nedodanie tovaru v dohodnutej lehote. Na námietku predávajúceho, že nemohol plniť pre nezabezpečenie personálu a techniky uviedol, že predávajúci neplnil riadne, lebo na tovare sa vyskytli chyby.

1. *Za akých okolností sa dostáva veriteľ do omeškania s plnením?*
2. *Ako sa môže veriteľ zbaviť zodpovednosti za omeškanie a čo musí preukazovať?*
3. *Za akých okolností bude úspešná obrana predávajúceho?*
4. *Za akých okolností môže byť úspešný kupujúci, a čo musí preukázať pre oprávnenosť svojho tvrdenia?*
5. Kupujúci uznal svoj záväzok voči predávajúcemu vo výške 10 000,- EUR zo záväzku na zaplatenie kúpnej ceny za dodaný materiál. Záväzok, ktorý bol uznaný bol splatný 1.3.2017 s úrokom z omeškania 1% denne. Kupujúci zaplatil uznaný záväzok sčasti dňa 1.8.2017 vo výške 9000,- EUR a v časti istiny sa dostal do omeškania.

Predávajúci uplatnil žalobu na zaplatenie vymáhanej istiny s príslušenstvom s dohodnutým úrokom z omeškania. Okrem toho si uplatnil nárok na zaplatenie úroku z omeškania za meškanie s platením dohodnutého úroku z omeškania vo výške, ako to vyplynulo z uzatvorenej dohody o uznaní záväzku.

* 1. *Je postup predávajúceho, ktorý si uplatnil nárok na zaplatenie úroku z omeškania aj z dohodnutého úroku z omeškania, ktorý nebol zaplatený v dohodnutej výške?*
	2. *V akej výške si môžu zmluvné strany dohodnúť úroky z omeškania za meškanie peňažného záväzku?*
	3. *Akú obranu môže použiť povinná strana, ak sa domnieva, že výška úroku z omeškania je neprimeraná?*
	4. *Zmenila by sa situácia, keby dohoda o uznaní obsahovala ustanovenie o zmluvnej pokute vo výške 2% denne?*

Pozri k tomu **Nález Ústavného sudu SR III. ÚS 107/07-43 z 30.10.2007**